Tushdan keyin bo‘sh bo‘ladigan sport majmualari tanqid qilindi

Samarqanddagi sport majmualari kunning ikkinchi yarmida faoliyat yuritmaydi, deb yozadi “Zarafshon” nashri.

Nashrda ta’kidlanishicha, kunning ikkinchi yarmida sport majmualarida qorovullardan boshqa hech kim bo‘lmaydi. Mahalla yoshlari o‘yingohga borganda direktorning ruxsati kerak, deb kiritilmaydi.
Maqola muallifi Husniddin Xoldorov Samarqandning Ishtixon tumanida sport majmualarining faoliyati bo‘yicha izlanishlar olib borgan. Tumanda 93 ta maktab, 10 ta kasb hunar kolleji faoliyat ko‘rsatadi. Ma’lum bo‘lishicha, umumta’lim maktablarining 45 tasida sport zallari mavjud emas. Bolalar sportini rivojlantirish jamg‘armasi tomonidan 14 ta maktabga zamonaviy sport zallari qurib berilgan. Bundan tashqari, ikkita bolalar va o‘smirlar sport maktabi ham ishlab turibdi. 
Muallif Bolalar sportini rivojlantirish jamg‘armasi tuman vakili Abdusattor Isoqov bilan 2-bolalar va o‘smirlar sport maktabidagi sharoitni o‘rganganda bir necha muammolar mavjudligini aniqlagan. Maktabda soat 14:00 da badiiy gimnastika bo‘yicha mashg‘ulotlar boshlanishi kerak ekan.
— Bir amallab mashg‘ulotlar o‘tyapmiz, — deydi murabbiy Sadoqat Yo‘ldosheva. — Mashg‘ulotlarimizda 44 nafar o‘quvchi qiz ishtirok etadi. Ob-havoning sovib ketishi, zalimizda issiqlik tizimi ishlamaganligi sababli hozir 20 nafar sportchi badiiy gimnastika bo‘yicha mashg‘ulotlarda qatnashyapti.
Biroq maktabning ilmiy bo‘lim mudiri Orzu Jumayev bu borada butunlay boshqacha fikr bildirgan:
Hamma sharoitlar yetarli. Boisi maktabimiz 2012-yilda bolalar sportini rivojlantirish jamg‘armasi mablag‘lari hisobidan bunyod etilgan. O‘quvchilarimiz bu yerda badiiy gimnastika, basketbol, katta tennis, futbol bilan shug‘ullanish imkoniyatiga ega.
Muallif boshqa o‘quv maskanlarida ham surishtiruv olib borganini yozadi:
Shu kuni soat 16:20 da Bahrin qishloq xo‘jalik kasb hunar kollejiga bordik. Kollej sport zaliga qulf osilgan. Muassasada qorovuldan boshqa hech kim yo‘q. Qorovuldan sport zalini ochishini so‘radik. Undan “menda kalit yo‘q” degan javobni oldik, xolos. Shundan so‘ng Bahrin mahallasida bo‘ldik. Mahallada ham shu ahvol. Hech kim yo‘q. Bir amallab kotibni topib oldik. Kotibdan mahallada necha nafar yosh borligi, ular bandligini ta’minlash, bo‘sh vaqtlarini mazmunli o‘tkazishi uchun kollej bilan hamkorlik yo‘lga qo‘yilganmi degan savollarimizga mujmal javob oldik. 
Shuningdek, maqola muallifi Mitan qo‘rg‘onidagi iqtisodiyot kollejida bo‘lganida, u yerda sport zali mavjud emasligi, o‘quvchilar kollej yonidagi 1-son bolalar va o‘smirlar sport maktabining o‘yingohidan foydalanishini aniqlagan.
Achinarlisi, shu kuni kollejda ham, sport maktabida ham bironta o‘quvchini uchratmadik — deb yozadi muallif.
Muallifning ta’kidlashicha, yoshlarni sog‘lom va barkamol farzandlar etib tarbiyalash uchun sa’y-harakatlar amalga oshirilyapti. “Lekin bunday samarali ishlarni paysalga solish, undan oqilona foydalanmaslikni qanday izohlash kerak”, — deya taajjub bilan muallif o‘z maqolasini yakunladi.